卜居書懷
作者：劉攽
朝代：宋

paragraphs: 漆雕未能信，陽甫免歸居。
理以逍遥得，材由濩落疏。
狹才輕勢利，小隠幸林廬。
藿食由來事，茅茨不願餘。
南檐容曝日，側徑喜携鋤。
筋力吾如此，功名世有諸。
憶初干萬乘，徒步謁公車。
投射東堂策，歸來北闕書。
先鳴煩指日，弱羽愧吹噓。
雲雨非人力，泥塗亦詔除。
江湖輕乘雁，鐘鼓陋鶢鶋。
有道翻羞卷，迷津幸遂初。
幽棲謝車馬，至樂狎樵漁。
述作稱狂簡，誰能問起予。